Раул Ле Мат
Раул Ле Мат (; Париз, 3. септембар 1875 − Панама Сити, 15. фебруар 1947) био је амерички филмски редитељ и аматерски хокејашки тренер најпознатији по успостављању савремене хокејашке игре на подручју Шведске.

Заједно са Ернстом Вибергом и Томасом Кејхилом Ле Мат је учествовао у промоцији хокеја на леду и оснивању хокејашких организација на тлу Шведске где је, између осталог, активно учествовао и у оснивању националног Савеза хокеја на леду. Био је и селектор репрезентације Шведске на њиховом првом међународном наступу на Летњим олимпијским играма 1920. у белгијском Антверпену. 

На његову иницијативу, 1922. године, одигран је први турнир шведског првенства, а сам Ле Мат је судио финалну утакмицу у којој су играле екипе Јоте и Хамарбија (Јота је победом од 6:0 освојила прву титулу националног првака). Ле Мат је такође успео да прикупи финансијска средства од филмске компаније Метро-Голдвин-Мејер (МГМ) за прављење трофеја који би био намењен победнику шведског првенства. Сребрни покал, који се од 1926. традиционално додељује најбољој екипи шведског првенства, у његову част носи име Ле Матов трофеј (). Раул Ле Мат је уврштен у Кућу славних хокеја на леду Шведске под редним бројем 12. 

Ле Мат је био власник продукцијске и дистрибутерске филмске компаније која је била у тесној вези са компанијом МГМ, а такође је био власник биоскопа Пикадили који се налазио у улици Бирјер Јарлсгатен 16 у Стокхолму који је међу првима у Шведској пуштао тон филмове. Године 1926. режирао је кратки филм о чувеној шведској књижевници Селми Лагерлеф (1858−1940) − У посети Селми Лагерлеф (; филм је дигитализован и рестауриран на Шведском филмском институту 1992. године).

Види још 
 Ле Матов трофеј
 Хокејашка лига Шведске

Референце

Спољашње везе 

Рођени 1875.
Умрли 1947.
Амерички редитељи
Амерички хокејашки тренери
Шведски хокејашки тренери
Хокеј на леду у Шведској
Хокејашка лига Шведске